SURSE: Darius Vâlcov a demisionat din guvern după o discuție cu premierul Dăncilă. Vâlcov a fost mâna dreaptă a lui Dragnea și autorul ”ordonanței lăcomiei”

Darius Vâlcov a demisionat luni din funcția de consilier al premierului după o discuție care a avut loc luni dimineață și care a fost convocată de Viorica Dăncilă, au declarat pentru G4Media.ro surse guvernamentale.

Vâlcov, condamnat la 8 ani de închisoare pentru corupție în primă instanță, a fost mâna dreaptă a lui Liviu Dragnea în chestiunile economice încă de când acesta a preluat șefia PSD, în 2015.

Vâlcov este unul dintre co-autorii programului de guvernare al PSD, dar și principalul promotor al OUG 114, pe care el a supranumit-o ”ordonanța lăcomiei”. OUG 114 a avut efecte negative în energie, telecomunicații și sistemul bancar.

Vâlcov e încă unul din loialii lui Dragnea îndepărtați din guvern și de la conducerea partidului după condamnarea definitivă a fostului lider al PSD. Primele victime ale epurării au fost Anca Alexandrescu, Codrin Ștefănescu, Lia Olguța Vasilescu.

Sursa: Inquam Photos/ Autor: Octav Ganea